**NOTA DE PRENSA**

 **A Asociación de Actores e Actrices de Galicia homenaxea a Vicente Montoto ao concederlle o Premio de Honra Marisa Soto**

*O galardón recoñece a traxectoria do veterano actor e será entregado no transcorrer da gala dos premios de teatro o próximo xoves 26 de marzo no Teatro Rosalía Castro da Coruña*

**Mércores, 11 de marzo de 2015-.** A Asociación de Actores e Actrices de Galicia (AAAG) concédelle este ano a Vicente Montoto o Premio de Honra Marisa Soto, galardón que recoñece a longa traxectoria profesional deste intérprete, director e autor teatral e que lle será entregado durante a gala dos XIX Premios María Casares. Deste xeito, Montoto unirase á nómina de profesionais e colectivos teatrais que recibiron a citada mención dende a súa creación en 1997. Nesta lista de ilustres homenaxeados atópanse, entre outros, Dorotea Bárcena, Maruxa Villanueva, Ana Romaní, Manuel Lourenzo, Pilar Pereira, a Sala Nasa ou Xosé Manuel Olveira *Pico*.

Para a directiva da AAAG, encargada de outorgar este galardón, tres palabras definen a Montoto: pioneiro, paixón e xenerosidade. “Montoto é un pioneiro, forma parte dunha xeración que apostou dende o principio por facer un teatro do noso, feito en galego e profesionalizado”, destaca o presidente da AAAG, Avelino González, quen tamén subliña a “paixón” que amosou sempre en todas as facetas teatrais que desenvolveu ao longo da súa carreira e a súa “xenerosidade”. “É un compañeiro xeneroso tanto na escena coma fóra dela, axuda os compañeiras e as compañeiras e axudaba a todas as personaxes que interpretaba para que todo o traballo se desenvolvese coa mellor calidade para o público.”

A Asociación de Actores e Actrices de Galicia creou o **Premio de Honor Marisa Soto** co obxectivo de **distinguir a dedicación e a carreira de persoas ou entidades que**, **ao longo dos anos, impulsaron a dignidade e a profesionalización do sector escénico en Galicia**. O galardón, desde o seu nacemiento, entrégase na cerimonia dos Premios de Teatro María Casares que neste 2015 acada a súa 19ª edición e que se celebrará o 26 de marzo no Teatro Rosalía Castro da Coruña, na véspera do Día Mundial do Teatro.

Os premios do teatro contan coa colaboración de diversas institucións e entidades que, co seu apoio, demostran a relevancia cultural e social do teatro. A Consellería de Cultura e Educación, a través da Axencia Galega das Industrias Culturais (Agadic), o Concello da Coruña, o Centro Dramático Galego, a Fundación AISGE, a Fundación SGAE ou Gadisa son algúns dos patrocinadores duns premios cuxa gala será retransmitida pola TVG e que, este ano, conducirá a compañía Elefante Elegante e na que compiten un total de 16 espectáculos nas catorce categorías coas que contan os María Casares. *A tempestade* de Voadora, con dez nomeacións; *Perplexo*, de ilMaquinario Teatro, con nove; e *Ultranoite no País dos Ananos*, de Chévere, con sete, son as montaxes con maior número de nomeacións nos galardóns.

***Traxectoria profesional de Vicente Montoto***

Nacido en Untes (Ourense) en 1943, Vicente Montoto é un todoterreo no mundo do teatro. Intérprete, director e dramaturgo, é un dos referentes do teatro en Galicia, ao que viu medrar dende unha situación de práctica invisibilidade até a profesionalización e consolidación do sector. Sector que Montoto defendeu tanto dende os escenarios coma dende o punto de vista das condicións laborais, xa que formou parte desa primeira xeración de profesionais pioneiros que asentou as bases do teatro profesional e desenvolveu un importante labor sindical ao ocupar distintas responsabilidades, como ser secretario xeral do Sindicato Galego do Espectáculo de Comisións Obreiras.

O seu primeiro traballo profesional na escena conseguiuno aos 16 anos na obra *El octavo día*, coa Compañía de Delia Garcés e Enrique Fava, dirixida por Jorge Petraglia. A obra estreouse en 1959 en Bos Aires, a onde Montoto emigrara como tantos outros galegos da súa xeración e onde se formaría como intérprete na Escola de Arte Dramática de Boyce Díaz Ulloque e no Instituto de Teatro da Universidade de Bos Aires. En terras arxentinas traballou tamén en diversas montaxes, entre as que se poden destacar *El convidado de piedra* ou *El gran teatro del mundo*.

Non foi o único proxecto no exterior dun Montoto que, antes de regresar a Galicia e traballar a prol da profesionalización do teatro dende todas as súas vertentes, tamén visitou Suíza para dirixir e interpretar unha montaxe escrita por Xenaro Mariñas del Valle, titulada *A Revolta*. A peza estreouse en 1968 co Grupo de Teatro A Nosa Galiza de Xenebra, en Suíza.

O seu traballo teatral -como actor, director e autor- estivo especialmente vencellado á compañía Uvegá Teatro, formación coa que estreou textos propios como *Trínguilin Trángala* (1988), *Fedra Gómez* (1989), *Volve o cabaré* (1992), *Pa* (1996), *Zocos* -escrita xunto a Manuel Lourenzo- (1999) ou *Pallasos* (2004), gran parte delas dirixidas por el e das que formou parte do elenco como actor. En Uvegá, ademais, adaptou textos como *A casa dos espíritos* de Isabel Allende ou *O retrato de Dorian Grai*, de Oscar Wilde, e dirixiu montaxes de autores como Vidal Bolaño, do que levou a escena *Cochos* en 1988; Álvaro Cunqueiro, do que dirixiu unha montaxe titulada *A Elas e a Cunqueiro* (19991), ou Strindberg, do que dirixiou *A señorita Xulia* no ano 2000.

Vicente Montoto traballou con outras moitas compañías como actor. Con Caritel actuou en obras como *Isto non é serio, señores*, *Ollo ó piollo, King Kong* e *Historias de Taparratá*. Con Teatro do Atlántico participou en *Liberdade Bremana* e con Teatro do Aquí, compañía que dirixía Vidal Bolaño, formou parte do elenco da histórica *Saxo Tenor*.

A pegada do intérprete tamén se deixou notar ao longo das décadas no Centro Dramático Galego. Na unidade de teatro público, Montoto traballou en máis dunha ducia de montaxes. Entre elas, destacan *A Pousadeira*, *O mozo que chegou de lonxe*, *A noite vai coma un río*, *Nau de Amores*, *Viaxe e fin de don Frontán*, *A Lagarada, Hostia* ou as monumentais *O Incerto Señor don Hamlet* e *Xelmírez ou a gloria de Compostela*.

No audiovisual, Montoto tamén labrou unha prolífica carreira traballando tanto no cine coma na televisión. Entre as fitas nas que participou destacan a fundacional *Urxa* (García Pinal/Piñeiro, 1989), *La ley de la Frontera* (Adolfo Aristaráin, 1995), *Nena* (Xavier Bermúdez, 1997), *Heroína* (Gerardo Herrero, 2008), *A noite que deixou de chover* (Alfonso Zarauza, 2008) ou *A praia dos afogados* (Gerardo Herrero, pendente de estrea). Na televisión, ten participado en *telemovies* como *Eduardo Barreiros, o Henry Ford galego* (2011), *La Bella Otero* (2007) ou *Condenado a vivir* (2001), e en series como *Os outros feirantes* (TVG, 1989), *Pratos combinados* (1995) *Rías Baixas* (2005) ou *Gondar* (2009). Na Radio Galega, presentou e guionizou o programa *Chascarraschás* e, como docente, ofreceu ao longo dos anos diversos cursos de formación para intérpretes.

.

***Traxectoria teatral seleccionada***

|  |  |  |
| --- | --- | --- |
|  |  |  |
| **Ano** | **Obra** | **Compañía** | **Traballo** |
| 1959 | El octavo día | Cía Garcés e Enrique Fava | Actor |
| 1968 | A revolta | A Nosa Galiza (Suíza) | Director/actor |
| 1985 | Historias de Taparratá | Teatro Caritel | Director/actor |
| 1985 | Ollo ó piollo, Kin-King | Teatro Caritel, en coprodución co CDG | Actor |
| 1986 | A noite vai coma un río | Centro Dramático Galego | Actor |
| 1987 | Cochos | Uvegá Teatro | Director /actor |
| 1987 | A Pousadeira | Centro Dramático Galego | Actor |
| 1988  | Tringuilín Trángala | Uvegá Teatro | Director/autor |
| 1988 | O mozo que chegou de lonxe | Centro Dramático Galego | Actor |
| 1990 | Fedra Gómez | Uvegá Teatro | Director/autor |
| 1991 | A elas e a Cunqueiro | Uvegá Teatro | Director/actor |
| 1991 | O incerto señor don Hamlet | Centro Dramático Galego | Actor |
| 1992 | Volve o cabaré | Uvegá Teatro | Director/autor |
| 1992 | A Lagarada | Centro Dramático Galego | Actor |
| 1993 | Saxo Tenor | Teatro do Aquí  | Actor |
| 1995 | Viaxe e fin de don Frontán | Centro Dramático Galego | Actor |
| 1995 | Nau de amores | Centro Dramático Galego | Actor |
| 1999 | Un home que se parecía a Macbeth | Uvegá Teatro | Director/actor/autor |
| 1999 | Xelmírez ou a gloria de Compostela | Centro Dramático Galego | Actor |
| 2000 | A señorita Xulia | Uvegá Teatro | Director/adaptación |
| 2001 | O retrato de Dorian Grai | Uvegá Teatro | Director/actor/adaptación |
| 2002 | Mulleres  | Uvegá Teatro | Director/adaptación |
| 2004  | Pallasos | Uvegá Teatro  | Director/autor/actor |
| 2004 | Lorenzo Varela, irmán, compañeiro, camarada | Uvegá Teatro | Director/actor |
| 2005 | Tío Vania | A Factoría | Actor |
| 2006 | Regreso ao deserto | Centro Dramático Galego | Actor |

***Relación de galardoados co Premio de Honra Marisa Soto***

Montoto súmase neste 2015 á lista de persoas e colectivos que, desde 1997, mereceron o Premio de Honra Marisa Soto da Asociación de Actores e Actrices de Galicia. Sucede a Xosé Manuel Olveira *Pico.*

|  |
| --- |
| **GALARDOADOS CO PREMIO DE HONRA MARISA SOTO DA AAAG** |
| **Ano** | **Premiado** |
| **1997** | Agustín Magán |
| **1998** | Manuel Lourenzo |
| **1999** | Maruxa Villanueva |
| **2000** | Manuel Gallart |
| **2001** | Asociación Cultura Abrente |
| **2002** | Fundación Teatro Principal de Tui |
| **2003** | Celebración dos 25 anos de teatro profesional |
| **2004** | Padroado da Cultura do Concello de Narón |
| **2005** | Luís Álvarez Pousa |
| **2006** | Dorotea Bárcena |
| **2007** | Concha Abad |
| **2008** | Rubén García |
| **2009** | Ana Romaní |
| **2010** | Gonzalo Uriarte |
| **2011** | Xan Cejudo |
| **2012** | Sala Nasa |
| **2013** | Pilar Pereira |
| **2014** | Xosé Manuel Olveira ‘Pico’ |